google/wiki40b huggingface dataset:
Florian Howald

Karriere

Florian Howald har først og fremst utmerket seg som en dyktig sprinter. Det var på denne distansen han tok sin eneste medalje i Junior-VM i orientering. Den tok han i Polen i 2011 da det ble bronse på sprint. Howald hadde sin virkelige gjennombruddsesong som senior i 2016. Først ble det to medaljer under europamesterskapet i tsjekkiske Jeseník; bronse på sprint, og gullmedalje på stafett. Overraskende nok var det Sveits' andrelag som ble europamestre. Howald løp første etappe for Sveits 2 som ellers besto av Baptiste Rollier og Martin Hubmann.
Under VM i Strömstad-Tanum samme år fikk Howald med seg sølvmedalje på sprintstafett. Året etter, i VM i Estland 2017, ble Sveits nummer tre på sprintstafetten. Howald løp andre etappe på det sveitsiske bronselaget som ellers bestod av Elena Roos, Martin Hubmann og Sabine Hauswirth.
Tore Gudmundsson

Tore Gudmundsson var erkebiskop av Nidaros fra 1206 til 1214. Han kalles ofte «Tore den vikværske» (fra Viken) for å skille ham fra en senere erkebiskop ved navn Tore; Tore den trøndske, som var erkebiskop fra 1227 til 1230. 
Tore Gudmundsson tok sammen med Oslo-biskopen Nikolas Arnesson initiativ til Kvitsøyforliket i 1208, et forsøk på å forlike baglerne og birkebeinerne i borgerkrigstiden i Norge. Det har også vært foreslått at Tore kan ha vært identisk med Theodoricus Monachus, forfatteren av Historien om de gamle norske kongene.
Junior Eurovision Song Contest 2009

Arrangør

Natsionalna telekompanija Ukraïny ble valgt som arrangør av konkurransen i konkurranse med hviterussiske BTRK og serbiske RTS.
E&P Holding

E&P Holding AS (tidligere Skeie Energy AS) var et norsk oljeselskap grunnlagt i 2007 av Bjarne Skeie og aktivt fram til 2013.  Etter 2013 har selskapet vært i søkelyset anklaget for skattesvik.

Historie

Skeie Energy ble grunnlagt av Bjarne Skeie i 2007. Christian Selmer ble ansatt som administrerende direktør og selskapet etablerte kontorer på Forus. Selskapets hovedstrategi var å kjøpe funn og være med på utbyggingsfasen fram til produksjonsstart.  I tillegg skulle det skapes en synergi med Skeies-gruppens øvrige virksomhet, ved at Skeie Energy skulle benytte Skeies-gruppens oppjekkbare rigger. I 2008 ble selskapet prekvalifisert som rettighetshaver på norsk sokkel, og samme år overtok selskapet Noble Energy Norge og fikk med dette kjøpet eierskap i 3 lisenser i Nordsjøen: PL 407 som inneholdt «Bream»-funnet, PL 406 og PL 018C som inneholdt «Flyndre»-funnet. Selskapet skaffet seg også andeler i PL 301 som inneholdt «Krabbe»-funnet, operert av Lundin. Så langt har bare «Flyndre» (som ble solgt til Maersk) blitt utbygd. I november 2011 ble det boret en letebrønn på det Premier Oil-opererte «Gardofa»-prospektet PL 406 nær «Bream». Brønnen viste seg å være tørr.
Skeie Energy forsøkte på slutten av 2000-tallet å skaffe 100 millioner dollar i finansiering uten å lykkes. Det lyktes heller ikke å børsnotere selskapet. For Bjarne Skeie ble risikoen ved å være eneeier i et oljeselskap for høy, og han bestemte derfor at selskapet skulle nedlegges. Andelene i PL 406 og PL 407 ble i 2012 solgt til Premier Oil for 60 millioner kroner. Etter salget av lisensene var ikke Skeie Energy lenger en aktiv aktør på norsk sokkel, og meldte om opphør av virksomheten i 2013. Selskapet hadde imidlertid i begynnelsen av 2017 ennå andeler i én lisens, PL 018D, formelt eid av Skeie-kontrollerte Production Energy Company AS

Skattesaken

Bakgrunnen for skattesaken var en avtale mellom Skeie Energy og seismikkselskapet TGS fra 2009 om kjøp av seismikk, der oppgjøret i første omgang ikke skulle gjøres med kontanter men med konvertible lån. Skeie Energy skulle påta seg å kjøpe seismikk for inntil 900 millioner kroner fra TGS over en treårsperiode. På basen av disse kjøpene mente Oljeskattekontoret at Skeie Energy hadde mottatt skatterefusjon det ikke hadde krav på, og forlangte tilbakebetaling av 326 millioner kroner. Parallelt ble saken etterforsket av Økokrim, der både tidligere administrerende direktør i Skeie Energy samt tidligere finansdirektør i TGS ble siktet for grovt skattesvik.
Vikingtiden

Avgrensning av vikingtiden

Den angelsaksiske krønike nevner et mulig vikingtokt i Dorset i 787 e.Kr., men tradisjonelt sett er det angrepet på klosteret på Lindisfarne i 793 som har vært regnet som starten på vikingtiden. Arkeologiske kilder antyder imidlertid at nordboere drev handel og kanskje også plyndring i Europa også før denne tiden. Utvikling av seilskip og handelsnettverk foregikk allerede tidlig på 700-tallet. Det viser seg at mange av de levninger som har vært definert som vikingtidsfunn faktisk strekker seg et godt stykke ned mot midten av 700-tallet. En del arkeologer vil derfor være tilbøyelige til å sette skillet omkring 750, andre holder fortsatt på 790. 
Såvel i norske som engelske fremstillinger blir slaget ved Stamford Bridge og slaget ved Hastings i 1066 sett på som en avslutning av vikingtiden. I dansk og svensk historieframstilling er årstallet rundet mer av, men er ikke prinsipielt forskjellig. Arkeologisk sett kan definisjonen være noe mer flytende. Noen mener vikingtiden sluttet cirka 1100 og noen mener vikingtiden sluttet etter kristendommen var definitivt innført i daværende Norge, og rikssamlingen er fullført etter Harald Hardrådes undertvingelse av Opplandene.
Årbostadtindløpet

Årbostadtindløpet er et motbakkeløp i Ibestad som arrangeres av Andørja IL som en del av arrangementet Tour de Andørja. Løpet ble første gang arrangert i 2001.
Løypa starter på Årbostad helt nede ved havnivå og har målgang på toppen av Årbostadtinden på 1181 meter. Løypa er 4,3 km lang og starter på skogsvei før den går over i sti og fjellterreng.
Belgae

Belgae var en gruppe med stammer som var bosatte i det nordlige Gallia og mellom Den engelske kanal og de vestlige bankene av Rhinen fra det 3. århundre f.Kr. eller tidligere. I sitt verk Commentarii de Bello Gallico om gallerkrigene, ga Julius Cæsar en beskrivelse av disse folkene. Både Cæsar og andre klassiske forfattere omtalte dem som gallere, men som forskjellige fra «keltiske» gallere. Ifølge Cæsar snakket de et keltisk språk, men hadde germanske aner.
Deres eksakte etniske tilhørighet er omstridt. Ifølge Cæsar hadde de andre skikker og lover enn de keltiske gallerne, mens den greske historikeren Strabon på sin side nedtonet disse forskjellene. Mange språkforskere antar at de snakket et keltisk språk. Arkeologiske bevis, såvel som tekstanalyser og toponymer, viser likevel at de hadde genetiske, kulturelle og historiske forbindelser med folkene øst for Rhinen, deriblant germanerne.
Ut fra studier av lokale stedsnavn er det blitt hevdet at Belgae ikke snakket keltisk, selv om keltisk hadde vært innflytelsesrikt blant folkenes ledere som et medium til omverdenen. Teorien om den såkalte Nordwestblock, går ut på at keltisk ikke var hovedspråket nord for Ardennene. Enkelte språkforskere opererer med en teoretisk utdødd og distinkt grein av indoeuropeisk, som har eksistert i området før den keltiske og germanske innflytelsen, og som er blitt kalt gammelbelgisk.
Speider – Si det med toner

Speider – Si det med toner er et norsk musikkalbum utgitt av plateselskapet Snowflake Records i 1978. Albumet ble utgitt i forbindelse med opprettelsen av Norges speiderforbund samme året, etter at Norsk Speidergutt-Forbund og Norsk Speiderpikeforbund ble slått sammen. En rekke artister deltok på platen, blant annet Anita Skorgan, Terje Tysland og George Keller.
Grsecurity

Grsecurity er en serie patcher for Linuxkjernen som ivektlegger forbedringer på datasikkerhet. Patchene er vanligvis brukt på datasystemer med nettverkstilgang til usikre steder, for eksempel webtjenere og datasystemer med en skallkonto for brukere. Grsecutity sørger for flere sikkerhetsegenskaper, deriblant beskyttelse av adresseområdet, forbedret revisjon og prosesskontroll. Grsecurity er utviklet av Open Source Security, Inc., med hovedkvarter i Pennsylvania.
Arbeidet på Grsecurity begynte i februar 2001 som en portering av Openwall Projects patcher til versjon 2.4 av Linuxkjernen.
Partito Comunista dei Lavoratori

Partito Comunista dei Lavoratori er et italiensk kommunistisk politisk parti som oppsto som en splittelse fra Rifondazione Comunista da sistnevnte parti gikk inn i Romano Prodi andre regjering.
Hemmet (Drottningholm)

Hemmet (den tidligere stattholderboligen) er en bygning på Drottningholms slottsområde, Lovön, Stockholms län. Hemmet, som ligger nord for Ekerövägen ble trolig tegnet på 1780-tallet av arkitekt Olof Tempelman og ble stattholderbolig i 1816. Hemmet inngår fra 1991 sammen med Drottningholms slott i Unescos verdensarv. Bygningene er et statlig byggnadsminne som eies og forvaltes av Statens fastighetsverk.

Historikk

Bygningen fikk en dominerende plassering på en topp like nord for landeveien. Den skulle fungere som et blikkfang i en av flere siktlinjer gjennom den nyanlagte engelske parken. I Drottningholms engelske park, som ble tegnet i 1797 av hagearkitekten Fredrik Magnus Piper, hadde Gustav III tenkt seg blant annet et amortempel, et kinesisk tårn og et lite gotisk slott. I en utvidelse mot nord planla Piper en hule med en kanal og kunstige fosser, en pelouse, en liten sjø med broer og promenadestier samt en tyrkisk paviljong. Mye minner om idéene for Hagaparken, som ble tegnet omtrent samtidig av Piper. Nå går Ekerövägen tvers gjennom dette området. De dominerende byggverkene ble knyttet sammen med siktlinjer. I dag fyller bare Götiska tornet, Vakttältet og Hemmet denne oppgaven.
En tidligere bygning ble revet i 1782 og på tomta fikk Gustav III oppført den nåværende imponerende bygningen med fire to etasjer høye søyler i dorisk orden og en bred sandstenstrapp på inngangssiden. Inspirasjon til den nye bygningen fikk Gustav III på sin reise i Italia i 1784. Han engasjerte sannsynligvis Olof Tempelman, som var tilhenger av den nyantikke stilen.
De opprinnelige beboerne var forvalteren på Kungsgården, som bodde i første etasje og presten i Lovö menighet, som bodde i overetasjen. I 1816 ble huset bygd om til stattholderbolig. For å unngå forveksling med stattholderens kanselli, som lå i Kanslihuset, ble denne bygningen kalt Hemmet. Bygningen var tidligere lysegul, men i 1971 ble bygningen malt hvit, med en svak brytning i gult.
Flatormer

Rhabditophora

Rhabditophora kjennetegnes ved flere unike egenskaper.  Rabitt-cellene produserer sekreter av ukjent funksjon. De har også et «klebeorgan», som består av tre celler: én kjertelcelle som produserer «lim», og én som produserer «løsemiddel», som begge munner ut gjennom den tredje celle. Dette organet er av stor betydning for bentiske arter i rennende vann, i og med at det muliggjør en nesten momentan forankring og like momentan løsning fra sedimentet.

Neoophora

Delgruppen Neoophora, som blant annet består av de parasittiske, men også flertallet av de frittlevende, artene, er kjennetegnet ved et klart avledet særtrekk: Eggene er såkalt ektolecitale, dvs. at plommen ikke er lagret i, men utenfor eggcellen. Eggene er altså «eggkapsler» som består av én egg- og flere plommeceller. Gruppens vitenskapelige navn (latinsk) Neo-ophora betyr «ny-egginger».
Slektskapsforholdene innen Neoophora fremdeles uavklarte. Anførselstegnene rundt «Dalyellioida» og «Typhloplanoida» antyder at disse gruppene kan være kunstige.
Basketball under Asialekene 1962

Basketball under Asialekene 1962. Basketball var en av flere sporter som var med i de fjerde Asialekene som ble arrangert i Jakarta i Indonesia i perioden 24. august til 4. september i 1962. Det var ni herrelag som deltok i basketball-turneringen.
Kåkbrinken

Kåkbrinken er et smug i Gamla stan i Stockholm, som går mellom Stortorget og Munkbron.

Historikk

Det eldste belegg for navnet er fra 1477, da nevnes en bygård, beliggende nidhan fore kaakbrinken. I Tänkeboken (en rettsprotokoll) fra 1496 gis en nærmere beskrivelse av smuget; then grenden som ret nider löper vester af stora torghit fran kaakin som kallas Kakbringkin. Den eldste opplysningen om kåken på Stortorget, som har gitt smuget navn, gjenfinnes i beretningen om de såkalte Käpplingedrapene fra første halvdel av 1400-tallet. Der fortelles det om noen menn som har kommet fra slottet og blifuu stande widher kakin.
Det anses som sannsynlig at det gammelsvenske kaker, nå kåk, er et tysk låneord. Det har blitt brukt som benevnelse på et skafott med gapestokk. På toppen av gapestokken på Stortorget ble det i 1602 satt opp en statue av kobber, Kopparmatte som forestiller en mann med et ris i høyre hånd, et symbol for den straffende rettferdigheten. Gapestokken ble i 1776 flyttet til Packartorget, nåværende Norrmalmstorg og derfra i 1810 til Träsktorget, nåværende Eriksbergsplan. På dagens Stortorg står en stor brønn på den plassen der gapestokken var plassert.
Nedre del av Kåkbrinken mot Munkbron har hatt flere ulike navn på ulike strekninger. På Petrus Tillaeus' kart fra 1733 er bare delen fra Stortorget til Västerlånggatan benevnt som Kåkbrinken. Strekningen fra Västerlånggatan-Stora Nygatan kalles Kocks gränd, strekningen Stora Nygatan-Lilla Nygatan Bagare gränd. Strekningen Lilla Nygatan-Munkbrogatan Schultens gränd og til slutt strekningen Munkbrogatan-strandkanten Nedre Schultens gränd.
I tiden før navnerevisjonen i Stockholm i 1885 gjaldt navnet Kåkbrinken strekningen Stortorget-Stora Nygatan, mens fortsettelsen vestover, Stora Nygatan-Lilla Nygatan, het Bagaregränd. Et eldre navn på Kåkbrinken var Vattubrinken, år 1454 Watwbrinken. Brinken ledet ned til den så kalte Vattenporten. Brink betyr «kort bakke».
Kåkbrinken var sammen med Tyska brinken de eneste portene i den gamle bymuren som gikk omtrent etter Västerlånggatans strekning.
Storbrannen i Stockholm 1625 skal ha startet i et bryggerhus på Kåkbrinken.
I krysset Kåkbrinken/Prästgatan sitter runesteinen U 53 innmurt i veggen.
Hariphuñchai

Hariphuñchai eller Haribhuñjaya (pali; thai: หริภุญชัย) var et kongedømme som ble regjert av Monfolket i det som nå er det nordlige Thailand. Kongedømmet eksisterte fra 661 e.Kr. til 1292 e.Kr. Hovedstaden var Lamphun, som på denne tiden også ble kalt Hariphuñchai.
I år 1292 ble hovedstaden beseiret og innvadert under ledelse av kong Magrai av Thai-kongedømmet Lan Na.
Det yngre Tang-dynastiet

Opprettelsen

Etter at Tang-dynastiet hadde falt i 907, utviklet det seg et rivaliserende forhold mellom det etterfølgende Yngre Liang-dynastiet, grunnlagt av Zhu Wen, og Staten Jin i dagens Shanxi, grunnlagt av Li Keyong. Dette forholdet ble ikke avsluttet da Li Keyong døde i 908, og hans sønn Li Cunxu fortsatte med å utvide Jins territorier på bekostning av Yngre Liang. Li Cunxus allianse med khitanerne, som i likhet med shatouene var et nomadefolk fra steppene i nord, var en viktig faktor i shatuoenes territorielle framgang og seier i striden mot Yngre Liang. 
I 923 klarte Li Cunxu å styrte det Yngre Liang-dynastiet, og han erklærte seg så for keiser av det Yngre Táng-dynastiet, som han kalte "det gjenopprettede Táng." På grunn av dette flyttet han også hovedstaden tilbake til Luoyang, som i de siste årene hadde vært Táng-dynastiets hovedstad.

Utvikling

I likhet med de andre dynastiene i denne perioden, ble også Yngre Táng et kortlivet regime, som bare styrte i tretten år. Li Cunxu hersker i bare tre av disse, da han ble drept under et opprør startet av offiserer i 926. 
Li Keyongs adoptivsønn Li Siyuan overtok etter Li Cunxus død, men forholdet til khitanene hadde blitt dårligere. Indre stridigheter preget dynastiets siste ti år, og disse endte med dynastiets fall i 936, da Shi Jingtang, Li Siyuans svigersønn og også en shatuo, gjorde opprør og med hjelp av khitanske soldater stormet hovedstaden, hvor han grunnla det yngre Jin-dynastiet.

Territorier

På høyden av sin makt hersket Yngre Táng over større områder enn det Yngre Liang hadde gjort. Ikke bare hersket dynastiet over alle områdene i Nord-Kina som også hadde ligget under Yngre Liang, men det inkluderte også dets base i Shanxi og områdene rundt Beijing og Shaanxi, som Yngre Liang aldri hadde hatt full kontroll over. Yngre Tángs største territorielle erobring fant sted i 925, da Det tidlige Shuriket med sitt senter i dagens Sichuan ble erobret. Sichuan fikk tilbake sin uavhengighet da Yngre Shu ble opprettet i 934, kort tid før Yngre Táng ble styrtet.
Sør-Sudan under VM i friidrett 2017

Resultater

(q – kvalifisert, NM – intet gyldig resultat, SB – årsbeste)
Førerprøve

Førerprøve er en praktisk og teoretisk prøve som må bestås for å få førerkort for motorkjøretøy i Norge. Kravene til førerprøven er gjennomført trafikalt grunnkurs, teoriprøve og oppkjøring. Teoriprøven må være bestått før oppkjøringen (den praktiske delen).
Førerprøven varierer mellom de ulike kjøretøysklassene. Noen klasser har kun teoriprøve, andre har kun praktisk prøve. Førerprøven administreres av Statens vegvesen.
For å få begynne på førerprøven, må en søknad om førerkort være godkjent, og den obligatoriske opplæringen være fullført.

Trafikalt grunnkurs

Trafikalt grunnkurs er et obligatorisk kurs man må ta for å ta førerkortet eller i det hele tatt øvelseskjøre. Kurset er felles for alle de lette kjøretøyklassene slik som moped, motorsykkel, tre- og firehjulsmoped, snøscooter og traktor. Kurset omfatter 17 undervisningstimer. Den 1. januar 2005 ble grunnkurset obligatorisk for alle aldre.
På kurset lærer man grunnleggende forståelse for trafikk, førstehjelp, mørkekjøring og alt som er nødvendig før man prøver seg i trafikken. For å ta kurset må du være fylt femten år. Om man har førerkort i en annen kjøretøyklasse, trenger man ikke trafikalt grunnkurs for å øvelseskjøre.
Fra 1. juli 2009 er personer som er over 25 år fritatt for deler av trafikalt grunnkurs. Fritaket gjelder ikke førstehjelp og mørkekjøring. En må kunne dokumentere at disse delene er gjennomført før oppkjøring kan gjennomføres.

Teoriprøve

Teoriprøver kan avlegges på de fleste trafikkstasjoner uten å bestille tid på forhånd. Kandidaten må legitimere seg med godkjent ID-kort og kan være seks måneder yngre enn fastsatt minstealder for kjøretøyklassen når teoriprøven avlegges. Unntaket er for klasse M og S, hvor kandidaten må være fylt 16 år når prøven avlegges. Prøven blir gjennomført ved en dataskjerm, og en bestått teoriprøve er gyldig i tre år etterpå. Hvis denne tiden går ut må en ny teoriprøve bestås før oppkjøringen. 
På teoriprøven må ca. 85 prosent av oppgavene være korrekt besvart for å bestå. For klasse B (vanlig personbil) er det 45 spørsmål og tillatt med høyst 7 feil. Teoriprøven har en tidsbegrensning som varierer etter klasse.
Dersom man stryker på teoriprøven, kan man ikke ta prøven på nytt før etter to uker.

Praktisk prøve («Oppkjøring»)

Den praktiske prøven bestilles gjerne av kandidatens kjørelærer, men kan også bestilles av kandidaten selv. Oppkjøringen krever normalt at kandidat selv stiller med godkjent kjøretøy, vanligvis er dette et kjøretøy på utlån fra kandidatens trafikklærer. Oppkjøringen startes og avslutter på en trafikkstasjon.
Før kjøringen begynner kan sensor be kandidaten om å utføre en eller flere sikkerhetskontroller på kjøretøyet. For enkelte klasser må en ferdighetsprøve på lukket område bestås før oppkjøringen begynner.
Sensor gir instruksjoner om hvor kjøringen skal foregå. Sensor rangerer feilene en kandidat gjør, og dersom kandidaten selv legger merke til små feil, vil sensor ikke bry seg særlig om disse feilene. Dersom sensor på noe punkt må gripe inn i kjøringen, stryker kandidaten automatisk.
Dersom man stryker på den praktiske prøven, kan man ikke ta denne på nytt før etter fire uker.
Orthoxia

Utseende

En middelsstor (ca. 6 millimeter), avlang, matt mørkbrunlig bladbille med rødlig pronotum, dekkvingene fint hårete. Antennene er nokså kraftige, noe over halvparten så lange som kroppen. Pronotum er mye bredere enn langt, rundet firkantet, noe smalere enn de jevnbrede dekkvingene.

Levevis

Både larvene og de voksne (imago) er planteetere.

Utbredelse

Arten er utbredt i Sørøst-Asia (Singapore, Borneo).
Pseudocorus

Levevis

Disse billene har larver som lever i død ved.

Utbredelse

Arten er beskrevet fra Usambarafjellene i Tanzania.
HAMMLAB

Historikk

HAMMLAB ble opprettet i 1983, og har blitt kontinuerlig oppgradert og videreutviklet. Laboratoriet inngår i Haldenprosjektet og er en sentral del av IFEs virksomhet i Halden.
Det overordnede målet er å utvikle kunnskap som utvikler og forbedrer dagens kontrollrom for effektiv og sikker styring av kraftverk og andre komplekse industrianlegg. Blant temaene som studeres er menneskelige faktorer (human factors), menneskelige feil (human error), feilanalyse, alarmsystem og utforming av kontrollskjermer.
Phantasmagoria

Handling

Spillet forteller historien sett fra den fiktive novelle-forfatteren Adrienne Delaneys perspektiv. Hun og hennes mann Don Gordon - som er fotograf - har akkurat kjøpt en avsidesliggende herregård på en øy på kysten av New England. Herregården ble bygd på 1800-tallet av magikeren Zoltan «Carno» Carnovasch, hvis fem koner alle døde på mystisk vis her. Adrienne begynner å få grusomme mareritt like etter innflyttingen, og hører etter hvert musikk og får syner av kvinner som blir myrdet. Det viser seg at huset er hjemsøkt, og at den tidligere eieren Carno har drevet med svart magi og har manet frem en demon.

Mottakelse

Phantasmagoria ble Sierra On-Lines bestselgende og mest innbringende spill til da, og solgte over 300 000 eksemplarer den første uken etter lansering (i USA). Inntektene på spillet var 12 millioner amerikanske dollar. Kritikkene var blandede og sprikte mellom dårlige til svært gode. Spillet fikk «Golden Triad Award» fra Computer Game Review og en «Editor's Choice Award» fra PC Gamer. Games Magazine kåret Phantasmagoria til årets eventyrspill (1995), mens Windows Magazine kåret det til månedens spill i desember 1995. Spillet var også et av tre nominerte spill til PC Computings «Game of the Year». Per 2018 er spillet fortsatt tilgjengelig på nett - 23 år etter lanseringen, via GOG og Steam.

Kontrovers

CompUSA - en av USAs største elektronikkjeder på den tiden - nektet å selge spillet på grunn av både seksuell vold og blodige voldsscener. Av samme grunn ble spillet forbudt i Australia.

Oppfølgere

I 1996 ga Sierra ut en oppfølger - Phantasmagoria: A Puzzle of Flesh. Roberta Williams som sto bak det opprinnelige spillet, var ikke involvert i oppfølgeren, og det nådde aldri opp mot det første spillets suksess. Det forelå også planer om en tredje utgave av Phantasmagoria, men planene ble aldri realisert.

Filmatisering

I 2013 kunngjorde det Los Angeles-baserte produksjonsselskapet Black Castle Productions at de hadde til hensikt å lage en lavbudsjett spillefilm basert på Phantasmagoria. Arbeidstittelen er Phantasmagoria: The Movie. Per 2018 er filmens rollebesetning klar, men status er «Pre-production».
Solvang hotell

Solvang hotell var et hotell på Eydehavn, bygget i 1917 og drevet av Karl Johan og Kari Anna Søderstedt.
Hotellet var det første og eneste som har vært på Eydehavn, tidligere var det kun noen gjestgiverier rundt Neskilen i forbindelse med gruvedriften og seilskutebyggingen der på 1800-tallet. Solvang hotell ble bygget grunnet industrieventyret på Eydehavn med opprettelsen av Nitriden og Arendal Smelteverk i 1912, da det var behov for innlosjering. Hotellet ble bygget i tre etasjer med kvister og kjeller.
Heia som hotellet ble bygget på ble fort kalt for Hotellheia, og 100 år etter brukes fremdeles navnet, i tillegg til Hotellbakken, for bakken opp til der hotellet lå. Bakken/veien heter idag Elly Eides vei, oppklalt etter kona til Sam Eyde som sto bak opprettelsen av både Nitriden og smelteverket.
Hotellet brant 20. mai 1933 og ble ikke reist igjen, men restene av grunnmuren står enda.